Diari Oficial de la Generalitat Valenciana


Sumari del DOGV 3092, del 03-10-1997 (1997/10598)

ACORD de 26 de juny de 1997, de la Comissió Territorial d'Urbanisme de València, relatiu a l'homologació modificativa d'un sector sobre el sòl industrial per a magatzems de Benifairó de la Valldigna.
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3092

Data del DOGV
:   03-10-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/10442


Organisme emissor
:   Conselleria d'Obres Públiques,Urbanisme i Transports

Tipus de document
:   Acord

3286 ACORD de 26 de juny de 1997, de la Comissió Territorial d'Urbanisme de València, relatiu a l'homologació modificativa d'un sector sobre el sòl industrial per a magatzems de Benifairó de la Valldigna. [97/M10208]
  
La Comissió Territorial d'Urbanisme de València, en sessió del 26 de juny de 1997, va adoptar l'acord següent:
  
Vist l'expedient remés per l'Ajuntament de Benifairó de la Valldigna, relatiu a l'homologació modificativa d'un sector sobre el sòl industrial per a magatzems, a l'efecte d'aprovació definitiva, i de conformitat amb els següents:
  
Antecedents de fet
  
Primer
  
L'expedient va ser objecte de suspensió mitjançant l'Acord de la Comissió Territorial d'Urbanisme, en sessió del 22 d'abril de 1997, ja que ara es tracta de la reparació de les deficiències que s'hi observaren.
  
Segon
  
L'objecte del document que va ser presentat a aquesta comissió era l'homologació del sector de sòl urbà industrial definit pel planejament vigent.
  
Es tracta d'una homologació de modificació ja que aquesta conté els objectius següents:
  
- Delimitar exactament la zona d'actuació perquè es puga gestionar aquesta zona amb un programa d'actuació integrada.
  
- Remarcar els elements estructurals de l'ordenació general que afecten aquest sector.
  
- Modificar l'ordenació detallada existent per a adaptar-la a les necessitats d'aquest sector, que consisteixen substancialment en un canvi d'alineacions i de supressió d'un vial.
  
- Indicar les diferents connexions de les infraestructures del sector amb les xarxes d'infraestructures existents a la població.
  
Tercer
  
El dia 20 de març de 1997 es va requerir un informe de la Diputació Provincial de València, Servei de Vies i Obres, sense que fins avui s'haja rebut cap informe sobre això.
  
Quart
  
El municipi de Benifairó de la Valldigna té les normes subsidiàries de planejament aprovades definitivament per la Comissió Territorial d'Urbanisme el dia 25 de juliol de 1989.
  
Fonaments de dret
  
Primer
  
Les deficiències observades en l'acord de la Comissió Territorial d'Urbanisme del dia 22 d'abril de 1997 consistien en els punts següents:
  
1. No es pot apreciar la correcta tramitació de l'expedient fins que no s'incorpore la part de l'expedient relativa a les publicacions sobre el tràmit d'informació pública.
  
2. L'expedient pretén l'homologació d'un determinat sector en sòl urbà. Sobre això s'assenyala que no s'han de delimitar sectors en sòl urbà, ja que per definició el sector és l'àmbit propi d'un pla parcial, excepte el supòsit de delimitar l'àmbit d'un pla de reforma interior, en el qual sí que s'admetrien sectors en sòl urbà (article 20 de la Llei Reguladora de l'Activitat Urbanística). Únicament cabria, per tant, admetre el present expedient, quant a l'homologació, ja que és sòl urbà, amb vista a definir l'àmbit propi d'un pla de reforma interior, cosa que no apareix expressament indicada en el document presentat.
  
Mentre el dit aspecte no es justifique no procedeix homologar el sector indicat, per no procedir la delimitació d'un sector, ni ser un dels supòsits respecte del qual la LRAU i la posterior instrucció de planejament que el desenvolupa exigeixen homologació.
  
3. Les modificacions plantejades suposen un increment de l'aprofitament lucratiu privat, per la qual cosa és d'aplicació allò que s'ha disposat en l'article 55.3 de la LRAU, quant a la necessitat de preveure mesures de compensació que mantinguen la proporció entre l'aprofitament i les dotacions públiques.
  
4. Com ha quedat assenyalat, en principi no procedeix l'homologació del sector, ja que aquest no s'ha de definir en el sòl urbà excepte pel que fa a àmbits de plans de reforma interior, cosa que no es justifica en la documentació presentada.
  
5. Pot tramitar-se com una modificació puntual de les normes subsidiàries, si bé el que es denomina delimitació del sector hauria de denominar-se delimitació d'unitat d'execució, àmbit propi dels programes per al desenvolupament d'actuacions integrades, que segons el document és el que es pretén.
  
6. Respecte de la modificació que es planteja quant a supressió de vials o alteració d'alineacions, no s'observa cap problema, llevat que la supressió del vial que es pretén supose un increment de l'aprofitament lucratiu que no està compensat amb unes altres mesures que facen mantenir la proporcionalitat existent entre aprofitament i les dotacions públiques, per la qual cosa s'hauria de justificar el dit aspecte, de conformitat amb allò que s'ha exigit en l'article 55.3 de la LRAU.
  
7. Finalment s'haurà de completar l'expedient administratiu en els termes assenyalats.
  
Segon
  
La reparació de deficiències, aprovada pel Ple municipal, en sessió del dia 2 de juny de 1997, consta del següent:
  
1. Tramitació d'informació pública: mitjançant exposició en el Diari Oficial de la Generalitat Valenciana número 2.912, de 20 de gener de 1997, Butlletí Oficial de la Província número 311, de 31 de desembre de 1996, i en el periòdic Levante de 10 de gener de 1997.
  
2. L'afirmació que efectivament es tracta d'una modificació de les normes subsidiàries i, en particular, de la unitat d'actuació número 5, per a poder posteriorment desenvolupar un programa d'actuació integrada de la unitat destinada a sòl industrial per a magatzems.
  
3. En relació amb la supressió del vial que suposava un increment de l'aprofitament lucratiu, s'acompanya un document en el qual estan previstes, segons l'article 55.3 de la LRAU, les mesures de compensació necessàries per a mantenir la proporció i la qualitat de les dotacions públiques. En aquest sentit, es modifica l'article 112 de les normes urbanístiques.
  
La modificació se centra a reduir el coeficient d'edificabilitat neta total en parcel·la, que passa de 0,75 m2 sostre/m2 sòl a 0,71 m2/m2.
  
Tercer
  
La Comissió Territorial d'Urbanisme és l'òrgan competent per a emetre dictamen de resolució sobre l'aprovació definitiva de les normes subsidiàries, i de les seues modificacions, de municipis menors de 50.000 habitants, de conformitat amb els articles 55.1 i 38.3, per remissió de la disposició transitòria setena de la Llei Reguladora de l'Activitat Urbanística, en relació amb l'article 10.A, per remissió de l'article 9.1, del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot el que antecedeix, la Comissió Territorial d'Urbanisme de València, en sessió del 26 de juny de 1997, acordà aprovar definitivament la modificació de les normes subsidiàries de planejament de Benifairó de la Valldigna, en l'àmbit de la unitat d'actuació número 5 en el sòl industrial per a magatzems.
  
L'Ajuntament de Benifairó de la Valldigna ha de notificar el contingut del present acord a tots els particulars interessats en l'expedient de referència.
  
Contra la present resolució, que no posa fi a la via administrativa, es podrà interposar un recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptat a partir del dia de la publicació.
  
Tot això sense perjudici que es puga presentar qualsevol altre recurs que s'estime oportú.
  
València, 26 de juny de 1997.- El secretari de la Comissió Territorial d'Urbanisme: José Manuel Palau Navarro.